Besigtig die nuutste Italiaanse wingerdtegnologie by Vinpro - Vinpro
Besigtig die nuutste Italiaanse wingerdtegnologie by Vinpro
by Vinpro nuusvrystelling | Aug 8, 2019 | News
Die Fieragricola South Africa tentoonstelling word 2 Oktober by Vinpro se hoofkantoor in die Paarl aangebied.
Die wynbedryfliggaam Vinpro is op 2 Oktober 2019 gasheer vir Fieragricola South Africa, ŉ tentoonstelling van die nuutste Italiaanse wingerdtegnologie by hul hoofkantoor in die Paarl.
Tydens die demonstrasie-sessie, wat van 9:00 tot 12:30 geskeduleer is, kan besoekers ŉ verskeidenheid toerusting en masjinerie eerstehands in aksie ervaar, van grondbewerking tot die toediening van bemesting en bestuur van lower.
In die middag, van 14:30 tot 17:00 is daar ŉ geleentheid vir besighede om voorafgeskeduleerde vergaderings by die Vinpro-hoofkantoor te hou. Italiaanse maatskappye kan met invoerders, agente, wynmakers, keldereienaars, wyndruifprodusente en wingerdkundiges ontmoet om geleenthede vir samewerking te ondersoek.
Die Fieragricola South Africa-inisiatief vorm deel van ŉ handelsafvaardiging na Suid-Afrika, en sluit 12 Italiaanse verskaffers van toerusting, stelsels en produkte ten opsigte van wyndruifverbouing in, naamlik Argo Tractors-Landini, Agrimaster-Demetra, Bgroup, Carraro Agritalia, Celli, Dondi, Grena, Ideal, La Cruz, Orizzonti, Polimetal en Vignetinox.
Registrasie is gratis, maar verpligtend en spasie is beperk.
Besoek www.fieragricola.it vir meer inligting.